**Seminar „Enn Põldroos ja tema aeg“**

**2. aprillil Kumu 2. korruse seminariruumis** (endine kohvikuala)

**Ettekannete sünopsised**

Anders Härm

**Mees ja vanalinn. Enn Põldroosi varajane looming (1955–1966)**

Enn Põldroos ise peab oma loomingulise küpsuse saavutamise ajaks aastaid 1967–1968, sest siis, nagu ta väljendub, „hakkasid asjad õnnestuma“. Ja eks tal ole teatud mõttes õigus – teosed, mis läksid n-ö kunstiajalukku, valmisid siis ja seejärel, kuid teatud iseloomulikud jooned tema loomingus, nagu spetsiifiline suhe linnakeskkonda ning intensiivne huvi inimese ja tema psühholoogia vastu, kujunesid välja juba varem. Kuidas täpselt, ongi käesoleva ettekande teema. Toona veel embrüonaalses staadiumis ja lakkamatus (sise)konfliktis ametlike kaanonitega, koolis drillitud oskuste ning mõistetava isiksusliku ebaküpsuse taustal toimunud areng oli muu hulgas häiritud ka laialdasest tegevusest erinevatel rinnetel, sealjuures nii kunstikriitiku ja põlvkondlike kunstiponnistuste mõtestaja kui ka näituste korraldajana. Kuid Põldroosi varajane looming pakub võimaluse rääkida ühest võimalikust mudelist realismi lõksust pääsemiseks, mis teatud mõttes erineb teiste tema põlvkonnakaaslaste eneseotsingutest.

Eha Komissarov

**Üks positiivse vastandumise programm ehk luule, vabadus ja armastus kui Enn Põldroosi 1960. aastate maaliloomingu kesksed aktiviteedid**

Keskendun oma ettekandes Põldroosi 1960. aastate karmi stiili järgse loomingu vaatlusele. Vaatlen Põldroosi viit erinevat maali, mille süžeed tõukuvad eksistentsiaalsetest teemadest. Maalivaatlusel huvitab mind, kuidas kujunes välja uus, emotsionaalne väljenduslaad ja milliste taotlustega võiksime seda täna siduda. 1950.–1960. aastatel alanud destaliniseerimisel on Eesti kunstis ühisosa hilisema üleminekuaja desovetiseerimise, renatsionaliseerimise, reeuroopastumise ja globaliseerumisega. Küsimus on protsesside ulatuses. Tegemist oli murranguga sõjajärgses kultuuris, mille taustaks olid riigivõimu surve tajutav vähenemine ja kunstnike katsed kohaneda uute horisontidega.

Sirje Helme

**Ladina-Ameerika modernism ja kaasaegne kunst 1950.–1960. aastate vahetuse Eestis**

Ettekande eesmärk on pöörata suuremat tähelepanu 1950. aastate lõpus alanud diskussioonile kaasaegse kunsti mõiste üle ning selle konstrueerimisel kasutatud Ladina-Ameerika kunstnike ja Mehhiko muralistide loomingu mõjule.

Nõukogude kunstipoliitika tunnistas peale 1957. aasta NSVL Kunstnike Liidu I kongressi vajadust luua uus kunstikeel, uus ideoloogiline ikonograafia – põhjuseks sotsiaalsed ja majanduslikud muutused ühiskonnas ning soov eemalduda stalinistlikust naturalismist ja esitleda riigi kultuuripoliitikat kaasaegses võtmes. Eesti keeles võeti uue, kaasaegse kunsti sünonüümina kasutusele mõiste „karm stiil“. Uut loomingut iseloomustavad spetsiifilised stilistilised võtted, millest osa on mõjutatud muralistide loomingust.

Nõukogude Liidu tolleaegse välispoliitika oluline printsiip oli nn sotsialistlik internatsionalism ning poliitilisse võitlusse mõjuvõimu pärast Ladina-Ameerikas kaasati ka kultuur ja kultuurivahetus. Mehhiko muralism oma kujutusliku energiaga, aga eeskätt oma temaatikaga – talupoegade võitlus oma rõhujate vastu – sobis nõukogude internatsionalistliku kunstipoliitika retoorikasse. Teoste sisu, mis kandis nii sotsiaalset, poliitilist kui ka ajaloolist sõnumit, sh tugevalt marksistlikke klassivõitluse põhimõtteid, pakendati nõukogude inimesele sobivasse ideoloogilisse vormi ning kasutati ära sisepoliitiliselt.

1960. aastal avati Moskvas suur Mehhiko kunsti ülevaatenäitus, mida külastasid ka eesti noored kunstnikud, sh Enn Põldroos. Jõuliste suureformaadiliste maalide ja skulptuuride mõju oli äärmiselt tugev ning andis noortele usku ja energiat tegeleda eeskätt uute vormiküsimustega, väljendada kaasaegsust vormis.

Elnara Taidre

**Kosmoseteema käsitlusi Nõukogude Eesti graafikas**

Kosmoseajastu on 20. sajandi märgilisemaid fenomene, samas Eesti sunnitud Nõukogude Liitu kuulumise kontekstis jäi kosmosevallutuste tähendus ambivalentseks: teaduslik-tehnilise revolutsiooni vaimustuse kõrval toimis ka vaikne vastupanu nõukogude ideoloogiale. Nõukogude Eesti graafika on hea näide ametliku teema käsitlusest, mis toimus sageli oma (vormi)otsingute tarvis motiivi nihutades või hoopis teisele aspektile keskendudes. Kosmoseteema ise julgustas fantaasiapiltide loomist, mille saavutamiseks pöörduti sürrealistlike motiivide, modernistliku kollaaži ja popilike kujundite poole, kasutati enda leiutatud sümbolite või psühhedeelia keelt.

Liisa Kaljula

**Sulaajastu *naiveté* ja Eesti kunst**

Nikita Hruštšovi 1956. aastaga alanud sulaajastu poliitika seisnes terve rea nõukogude eluvaldkondade destaliniseerimises ja sai seetõttu kogu Nõukogude Liidus kiiresti populaarseks. Enne Maneeži skandaali imetles Hruštšovi isegi Moskva nonkonformistlikesse kunstiringkondadesse kuulunud ning Nõukogude vangilaagri kogemusega Ülo Sooster. Tallinnas võttis destaliniseerimise vaste kujutavas kunstis – mida Eesti kunstiteaduses on nimetatud kas modernistlikuks realismiks, Bildende Kunsti stiiliks või karmiks stiiliks – hetkeks omaks terve põlvkond 1950. aastate lõpus kunstiellu astunud noori kunstnikke. Ettekanne vaatleb seda üürikest hetke Eesti kunstis enne illusioonide purunemist.